b"\n_START_ARTICLE_\nM\xc3\xadriam Iscla i Aragon\xc3\xa8s\n_START_SECTION_\nBiografia\n_START_PARAGRAPH_\nVa abandonar la carrera de Medicina per llen\xc3\xa7ar-se de ple al teatre. Va cofundar la companyia T de Teatre, de la qual en va ser membre durant 17 anys i amb la que va assolir \xc3\xa8xits teatrals amb Homes, Criatures i Petits contes mis\xc3\xb2gins i tamb\xc3\xa9 el televisiu Jet Lag. El 2008, despr\xc3\xa9s de deixar la companyia un cop finalitzada la temporada a Barcelona de Com pot ser que t'estimi tant, va comen\xc3\xa7ar a treballar com a freelance participant en diferents projectes al Teatre Nacional de Catalunya (TNC), on a part de participar en diferents muntatges tant a la Sala Gran com a la Sala Petita, tamb\xc3\xa9 va formar part durant una temporada del projecte T6. Ha treballat tamb\xc3\xa9 al Teatre Lliure sota les ordres de Llu\xc3\xads Pasqual i ha format part en diversos muntatges privats de l'escena catalana._NEWLINE_A la televisi\xc3\xb3 ha fet personatges capitulars a diferents s\xc3\xa8ries, a banda d'interpretar el personatge de Diana durant 6 temporades a Jet Lag. A part de treballar com a actriu en aquesta s\xc3\xa8rie, va ser-ne coordinadora de gui\xc3\xb3, guionista i tamb\xc3\xa9 va dirigir 10 cap\xc3\xadtols d'aquesta. M\xc3\xa9s recentment ha aparegut en altres s\xc3\xa8ries, com ara La sagrada fam\xc3\xadlia o Homicidios. El 2012 va rodar la minis\xc3\xa8rie Olor de col\xc3\xb2nia, una producci\xc3\xb3 de Diagonal TV i Televisi\xc3\xb3 de Catalunya, basada en la novel\xc2\xb7la hom\xc3\xb2nima de S\xc3\xadlvia Alc\xc3\xa0ntara._NEWLINE_Tamb\xc3\xa9 ha format part del grup d'escriptores Germanes Quintana, amb les quals va col\xc2\xb7laborar escrivint un conte dels llibres que publicaven a Editorial Columna.\n_START_SECTION_\nDespr\xc3\xa9s de T de Teatre\n_START_PARAGRAPH_\nEl 2008, despr\xc3\xa9s de la temporada de Com pot ser que t'estimi tant al Teatre Poliorama, M\xc3\xadriam Iscla va deixar la companyia T de Teatre per afrontar nous reptes com a actriu freelance. De fet, ja havia actuat en dues obres fora de la companyia mentre n'era membre: Les falses confid\xc3\xa8ncies de Pierre de Marivaux al TNC sota la direcci\xc3\xb3 de Sergi Belbel i Leonce i Lena de Georg B\xc3\xbcchner a la Sala Muntaner dirigida per Pep Pla durant el Festival Grec de Barcelona._NEWLINE_El 2009 va comen\xc3\xa7ar la temporada al TNC amb l'obra de Juli Vallmitjana: El casament d'en Terregada i despr\xc3\xa9s va participar en el projecte T6. En el marc d'aquest, la primera obra en qu\xc3\xa8 va actuar va ser M de Mortal de Carles Mallol. El personatge que interpretava era una superhero\xc3\xafna que s'havia d'enfrontar amb el dilema de ser immortal. L'estrena seg\xc3\xbcent va ser A mi no em diguis amor de Marta Buchaca en qu\xc3\xa8 va tenir un paper secundari. M\xc3\xadriam va concloure aquesta temporada amb Lluny de Nuuk de Pere Riera i amb qui va comen\xc3\xa7ar una relaci\xc3\xb3 professional fructosa. _NEWLINE_A la temporada seg\xc3\xbcent l'actriu va seguir amb la companyia T6, per\xc3\xb2 va participar nom\xc3\xa9s en una obra: Una hist\xc3\xb2ria catalana de Jordi Casanovas en qu\xc3\xa8 feia el personatge de N\xc3\xbaria de Farr\xc3\xa0s, una noia tancada i desconfiada que viu a la muntanya. L'obra va ser un \xc3\xa8xit de p\xc3\xbablic i de cr\xc3\xadtica._NEWLINE_La ra\xc3\xb3, per la qual no va poder actuar en m\xc3\xa9s projectes va ser el fet que va tenir altres compromisos. El desembre de 2010 es va estrenar Celebraci\xc3\xb3 de Harold Pinter sota la direcci\xc3\xb3 de Llu\xc3\xads Pasqual a la Temporada Alta i un mes m\xc3\xa9s tard al Teatre Lliure de Gr\xc3\xa0cia. _NEWLINE_Al final de la temporada 2010/2011 l'actriu, juntament amb altres companys seus, va deixar la companyia T6._NEWLINE_La temporada seg\xc3\xbcent (2011/2012) M\xc3\xadriam Iscla va estrenar La ciutat de Martin Crimp sota la direcci\xc3\xb3 de V\xc3\xadctor Mu\xc3\xb1oz a la Sala Beckett i va continuar al Teatre Lliure en Quitt obra de Peter Handke i dirigida novament per Llu\xc3\xads Pasqual. Cap al final de la temporada, aquesta obra es va estrenar a Madrid al CDN Valle Incl\xc3\xa1n._NEWLINE_Al setembre de 2012 l'actriu va tornar al TNC, aquest cop a la Sala Petita sota les ordres d'\xc3\x80lex Rigola en una versi\xc3\xb3 lliure de Macbeth de William Shakespeare. Aquesta versi\xc3\xb3 plena de simbolismes es va estrenar durant la Temporada Alta 2012 al Teatre de Salt i va tenir una acollida mixta, ja que la majoria dels espectadors va tenir dificultat de captar tots els referents culturals entre altres coses. Malgrat les cr\xc3\xadtiques negatives, l'obra va ser un \xc3\xa8xit entre el p\xc3\xbablic de Barcelona. En acabar les funcions a la Sala Petita, M\xc3\xadriam Iscla va tornar a Girona per estrenar Red Pontiac de Pere Riera i unes setmanes m\xc3\xa9s tard va iniciar una gira d'aquesta obra en qu\xc3\xa8 va compartir escena amb Cristina Cervi\xc3\xa0. La parada final d'aquesta gira va ser al Teatre Poliorama on van estar en cartell durant un mes. El 8 de maig de 2013 al Teatre Nacional de Catalunya M\xc3\xadriam Iscla va estrenar Barcelona, de Pere Riera, en qu\xc3\xa8 va compartir escenari amb Emma Vilarasau, Pepa L\xc3\xb3pez, Jordi Banacolocha, Pep Planas, Anna Moliner i Carlos Cuevas, entre altres. L'obra va ser un \xc3\xa8xit rotund i a la temporada seg\xc3\xbcent es va traslladar al Teatre Goya; juntament amb Els fer\xc3\xa9stecs, va ser l'espectacle amb m\xc3\xa9s nominacions als Premis Butaca de 2013, en els que M\xc3\xadriam Iscla aspirava al guard\xc3\xb3 a la millor actriu._NEWLINE_A part de Jet Lag, l'actriu va apar\xc3\xa8ixer en altres s\xc3\xa8ries en diferents canals com ara La sagrada fam\xc3\xadlia (TV3) o Homicidios (Tele 5)._NEWLINE_El 2012 va participar en la minis\xc3\xa8rie Olor de col\xc3\xb2nia, basada en la novel\xc2\xb7la hom\xc3\xb2nima de S\xc3\xadlvia Alc\xc3\xa0ntara, i que al Zoom Festival de 2012 va guanyar el premi a la millor minis\xc3\xa8rie."